REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/80-20

28. februar 2020. godine

B e o g r a d

ZAPISNIK

25. SEDNICE ODBORAZA ZDRAVLjE I PORODICU

ODRŽANE 27. FEBRUARA 2020. GODINE

Sednica je počela u 11,40 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: dr Ljubica Mrdaković Todorović, dr Radoslav Jović, prof. dr Milan Knežević, dr Dragana Barišić, dr Milovan Krivokapić, dr Danijela Stojadinović, dr Danica Bukvić i dr Svetlana Nikolić Pavlović, dr Desanka Repac i dr Muamer Bačevac

Sednici Odbora je prisustvovala narodna poslanica dr Borka Grubor.

Sednici nisu prisustvovali članovi Odbora: Ružica Nikolić, Nemanja Šarović, Vladimir Đurić, prof. dr Dušan Milisavljević, dr Dragan Vesović, prof. dr Žarko Korać, kao ni njihovi zamenici.

Sednici su prisustvovali i državni sekretar Ministarstva zdravlja prof. dr Berislav Vekić; v.d. direktora Instituta za javno zdravlje Srbije ''Dr Milan Jovanović Batut'' doc. dr Verica Jovanović i pomoćnik direktora Batuta epidemiolog prof. dr Darija Kisić Tepavčević i šef Kancelarije Svetske zdravstvene organizacije za Srbiju dr Marijan Ivanuša.

Na predlog predsednika Odbora, jednoglasno, usvojen je sledeći:

D n e v n i r e d

1. Informisanje Odbora o epidemiološkoj situaciji u Republici Srbiji u vezi sa novim korona virusom

Pre prelaska na razmatranje utvrđenog dnevnog reda, usvojen je, bez primedaba, Zapisnik 24. sednice Odbora, koja je održana 26. decembra 2019. godine.

Prva tačka dnevnog reda – **Informisanje Odbora o epidemiološkoj situaciji u Republici Srbiji u vezi sa novim korona virusom**

Predsednik Odbora dr Darko Laketić je obavestio da je ovu sednicu sazvao u kraćem roku iz razloga da se članovi Odbora, kao i građani i mediji informišu o aktuelnoj epidemiološkoj situaciji od strane predstavnika relevantnih institucija. Polazeći od toga da je Svetska zdravstvena organizacija proglasila javno zdravstvenu pretnju od međunarodnog značaja radi sprečavanja širenja i zaustavljanja epidemije izazvane korona virusom, a državama članicama preporučila nastavak primene uspostavljenih mera, uz praćenje daljih preporuka, namera Odbora je informisanje o trenutnoj epidemiološkoj situaciji u našoj zemlji, ali i u svetu, upoznavanje sa preduzetim preventivnim merama kontrole i sprečavanja širenja infekcije izazvane novim korona virusom na teritoriji Republike Srbije.

Prof. dr Berislav Vekić, državni sekretar Ministarstva zdravlja, istakao je da u Srbiji nije registrovan nijedan slučaj oboljenja od virusa Kovid -19. Naime, do 26. februara 2020. godine, uzorci svih 16 osoba, testiranih u referentnoj nacionalnoj laboratoriji Instituta za virusologiju, vakcine i serume ''Torlak'', bili su negativni na novi korona virus. Sve ove osobe su ispunjavale kriterijume boravka na području intenzivne transmisije virusa i imale su simptome infekcije disajnih puteva. Narednog dana, 27. februara, do 8 časova ujutru, testirani su uzorci još četiri osobe i oni su takođe bile negativni. Naveo je da se u Srbiji od 24. februara 2020. godine primenjuju korigovani algoritmi za postupanje na osnovu praćenja epidemiološke situacije u svetu (posebno u Italiji) i do sada stečenih saznanja o novom virusu, karakteristikama infekcije i uzročniku. Područjem intenzivne transmisije virusa SARS-KoV-2 smatraju se države ili delovi država u kojima se u većem broju registruju slučajevi za koje nije moguće utvrditi lanac transmisije, i to su: Kina, naročito grad Vuhan u provinciji Hubei, Južna Koreja, Singapur, Japan, Iran, Italija i to posebno Severna Italija, kao i kruzer koji je usidren u luci u Japanu. Naglasio je da putnici koji dolaze iz ovih područja, ukoliko imaju simptome respiratornog oboljenja sa povišenom telesnom temperaturom, treba da pozovu Ministarstvo zdravlja na broj 064/8945-235, namenjen u te svrhe. Izneo je da aktuelna epidemiološka situacija u svetu ukazuje na sledeće podatke: do 26. februara 2020. godine prijavljeno je ukupno 81,027 obolelih od infekcije izazvane novim korona virusom, a narednog dana 27. februara, odnosno sa jutrošnjim podatkom, taj broj se povećao na 82,107 obolelih; u istom periodu je registrovano 2,763 smrtnih ishoda, a narednog dana taj broj se povećao na 2,804 smrtna ishoda. Evropske države u kojima su do sada zabeleženi slučajevi zaraze novim korona virusom su: Italija (322), Nemačka (18), Francuska (14), Ujedinjeno kraljevstvo (13), Španija (7), Rusija (2), Finska (1), Švedska (1), Belgija (1), Hrvatska (3) i Švajcarska (1). Prema raspoloživim podacima, trenutno 43 zemlje u svetu beleže zastupljenost infekcije izazavane novim korona virusom. Shodno pomenutoj epidemiološkoj situaciji u svetu i Evropi, Ministarstvo zdravlja je izdalo građanima preporuku da odlože sva planirana putovanja u područja intenzivne transmisije virusa SARS-KoV-2 zbog mogućnosti rizika od zaražavanja novim virusom. Ukoliko građani ipak putuju u ova područja, preporučuje im se: izbegavanje kontakata sa osobama koje imaju znake infekcije organa za disanja (kašalj, kijanje, curenje iz nosa, povišena telesna temperatura), izbegavanje masovnih okupljanja i boravka u prostoru sa velikim brojem osoba, pojačana i česta higijena ruku (pranje vodom i sapunom najmanje 20 sekundi) ili korišćenje alkoholnih gelova za dezinfekciju ruku); korišćenje maske preko usta i nosa ukoliko borave u prostorima masovnih okupljanja, kao što su velike sportske arene, svih vidovi saobraćaja itd. Osobe koje osete simptome infekcije organa za disanja treba da se pridržavaju mera zaštite od prenošenja infekcije drugim ljudima. Ove mere se odnose na njihovu respiratornu higijenu odnosno držanje odstojanja od drugih osoba, pokrivanja usta i nosa prilikom kašljanja ili kijanja papirnom maramicom ili rukavom u pregibu lakta, uz često pranje ruku, kao i izbegavanje kontakta sa živim ili mrtvim divljim i domaćim životinjama. Na osnovu do sada raspoloživih informacija o ovoj bolesti, SZO ne preporučuje ograničavanje putnika i robe u međunarodnom saobraćaju. S tim u vezi, građanima naše države i drugim putnicima koji dolaze iz područja intenzivne transmisije virusa ili područja u kojima su mogli biti izloženi novom virusu, savetuje se pridržavanje uputstava sadržanih u zdravstvenom upozorenju na srpskom, engleskom i kineskom jeziku. Podsetio je da se u Srbiji sprovode mere u skladu sa Zakonom o zaštiti stanovništva od zaraznih bolesti i one uključuju distribuciju zdravstvenih upozorenja putnika koji dolaze iz područja intenzivne transmisije virusa, a prema definisanim indikacijama dalje se sprovode zdravstveni nadzor i izolacija obolelih, kao i zdravstveni nadzor nad kontaktima ili karantin za potencijalne nosioce virusa. Osobe koje su boravile u područjima intenzivne transmisije virusa potrebno je da po povratku u Srbiju u narednih 14 dana smanje kontakte sa drugim osobama u domaćinstvu, radnim ili drugim javnim mestima, a ukoliko osete simptome infekcije organa za disanje, da odmah stave masku i pozovu epidemiologa Instituta ili zavoda za javno zdravlje nadležnog za područje njihovog boravka, koji će im dati uputstvo o daljem postupanju. Imajuću u vidu pojavu intenzivne lokalne transmisije infekcije u više zemalja, pored Kine, kao i pojavu klastera obolelih kod kojih nije moguće utvrditi način zaražavanja i lanac transmisije tj. vezu sa importovanim slučajevima (najverovatnije jer su prenosioci virusa osobe bez simptoma ili sa blagom kliničkom slikom koja ih ne primorava obraćanju lekaru) rizik od importovanja infekcije uzrokovane novim korona virusom raste i za sada se ovaj rizik u Srbiji ocenjuje kao umeren. Dodao je da Batut u saradnji sa Ministarstvom zdravlja i nadležnim zdravstvenim ustanovama prati epidemiološku situaciju bolesti izazvane novim korona virusom, izdaje obaveštenja za javnost i uputstva za postupanje zdravstvenih ustanova i drugih nadležnih organa i institucija shodno preporukama SZO.

Doc. dr Verica Jovanović, v.d. direktora Instituta za javno zdravlje Srbije ''Dr Milan Jovanović Batut'', povodom aktuelne epidemiološke situacije, pomenula je radnu grupu, koje je Ministarstvo zdravlja formiralo za posebno postupanje u cilju kontrole, praćenja i suzbijanja širenja novog korona virusa i dodala da su u sklopu ovih mera u primeni tzv. algoriti postupanja koji se sprovode saglasno preporukama struke. Radna grupu, na čijem je čelu, pored predstavnika Batuta, čine predstavnici Ministarstva zdravlja, Republičkog fonda za zdravstveno osiguranje i Instituta za virusologiju, vakcine i serume ''Torlak''. Zahvalila se Odboru na prepoznatoj temi od značaja i prenela opšti stav sa nedavno održanog sastanka u Vladi RS, povodom iste teme, da su naš zdravstveni sistem i država u potpunosti spremni da pravovremeno reaguju i da nema mesta panici.

Prof. dr Darija Kisić Tepavčević, epidemiolog i pomoćnik direktora Instituta za javno zdravlje Srbije “Dr Milan Jovanović Batut“, podsetila da su zarazne bolesti, ne tako davno, bile vodeći uzrok oboljevanja i umiranja u svetu. Danas, pronalaskom vakcina i u eri antibiotika, vodeći uzroci umiranja su kardiovaskularna i maligna oboljenja. Ipak, naglasila je da prouzrokovači zaraznih bolesti nikada nisu nestali i da se oni nalaze svuda oko nas, te da su određene zarazne bolesti iskorenjene samo zahvaljujući ogromnom naporu zdravstvenih sistema u svetu. Međutim, nisu sve zarazne bolesti iskorenjene, te tako na području Subsaharske Afrike oko 200 miliona ljudi svake godine oboli od malarije, od čega 600 hiljada završi sa smrtnim ishodom. Većina ljudi pa i naša javnost na ove podatke reaguje bez panike, jer to područje i bolest doživljava kao nešto daleko. S tim u vezi, dodala je da malarija nije uvek bila daleko od nas i da je naše područje prijemčljivo za ovu vrstu bolesti. Naime, postoji podatak da je na Solunskom frontu više ljudi stradalo od malarije nego od ratnih dejstava. Zatim, u Makedoniji je 1948. godine od malarije obolelo 600 hiljada ljudi i tada se uz pomoć SZO uspelo redukovati ovo oboljenje. Poslednji slučaj malarije u našoj zemlji zabeležen je 1960 godine u Kraljevu, što ukazuje da to nije bilo tako davno. Još jedan podatak koji se dovoljno ne percipira u javnosti je taj da još uvek postoji kuga. Od kuge godišnje oboli oko 5 hiljada ljudi, ali se ova bolest sada leči antibioticima, a u srednjem veku je od ove tzv. crne smrti umrlo više od 100 miliona ljudi. U vezi sa novim korona virusom, istakla je da je on nov zato što je novi prouzrokovač zarazne bolesti, mada je zdravstvu poznata grupa virusa iz potiče, kao i način na koji se prenosi i kliničke manifestacije. Novi korona virus jako liči na spektar oboljenja sličnih gripu. Najčešći način prenošenja ove zarazne bolesti je kapljični put i ako se uporedi sa drugim zaraznim bolestima, dolazi se do zaključka da je korona virus mnogo manje zarazan od morbila, a nešto manje zarazan od gripa. Naime, zna se da jedna osoba koja ima morbile može da zarazi do 15 osetljivih osoba; jedna osoba sa gripom ima sposobnost da prenese infekciju na pet osoba najviše; dok jedna osoba sa korona virusom može da zarazi dve do tri osobe. Mada novi virus sa aspekta širenja zaraze nije strašan, mere predostrožnosti su neophodne jer je on sličan gripu, kojeg mnogi ljudi potcenjuju. Od gripa svake godine umre između 350 i 650 hiljada ljudi. Takođe, svake godine grip se menja i u slučaju velike promene nastaje pandemija. U ovoj sezoni je, prema poslednjim procenama, oko 500.000 hiljada ljudi umrlo od gripa, a oko 2.800 od korona virusa. Međutim, za grip postoji vakcina, poznat je opštoj populaciji i ne doživljava se kao teška bolest. Korona virus je nov, nov je prouzrokovač, te je stepen kolektivnog imuniteta jako nizak, što znači da su svi ljudi osetljivi. Lako se širi sa osobe na osobu, a barijeru mu predstavlja otporna i zdrava osoba, jer mu u takvom organizmu slabi virulencija. Pomenula je da upravo iz tog razloga, zdravstvo stalno apeluje da se pojača kolektivni imunitet. Osvrnula se i na nedavno iskustvo sa koronavirusom MERS, čiji je letalitet, odnosno procenat umrlih među obolelim osobama, bio preko 35 %, tj. više nego svaka treća osoba je umrla. Srećna okolnost je ta što je letalitet novog koronavirusa između 2 i 3 %, a možda i manji. Ipak, ni ovaj procenat letaliteta nije mali, jer i jedna osoba koja umre od novog virusa, mnogo je ako je mogla da se leči. Procene su da će 85 % osoba koje dođu u kontakt sa novim virusom imati simptome blage prehlade ili nikakve, te da će 15% osoba imati simptome koje zahtevaju hospitalizaciju, a među njima će možda svaki deseti ili 15 oboleli dobiti teži oblik infekcije. Posmatrano statistički, novi virus ne predstavlja veliki rizik sa aspekta pojedinca, ali sa aspekta populacije i u odnosu na broj stanovnika sveta, procenti oboljevanja i smrtnosti nisu mali. Upravo iz tih razloga i radi sprečavanja daljeg širenja virusa moraju se sprovoditi mere predostrožnosti. Posebno je to neophodno činiti zimi jer tada ljudi više vremena provode u zatvorenim prostorima, što pospešuje širenju zaraze. Ponovila je da nema potrebe za panikom i širenjem dezinformacija i dodala da maske treba koristiti prevashodno da bi se zaštitile osetljive kategorije stanovništva, a to su ljudi sa hroničnim bolestima i to ne samo u ovoj, već i u svim drugim situacijama. Dodala je da mnogih bolesti danas nema zahvaljujući vakcinama, ali da obeshrabruje podatak SZO, iz prošle godine, da je 140 hiljada dece umrlo od malih boginja.

Dr Marijan Ivanuša,šef Kancelarije Svetske zdravstvene organizacije za Srbiju, naveo je da se od momenta kada je NR Kina izvestila ovu zdravstvenu organizaciju o pojavi novog mikroorganizma, koji predstavlja moguću pretnju na međunarodnom nivou (od 31. decembra 2019. godine), svi dalji postupci država članica SZO se primenjuju saglasno Međunarodnom zdravstvenom pravilniku. Shodno tome donose se i preporuke, kao što je ona da ne treba ograničavati međunarodna putovanja i trgovinu. Pojedine države uvodile su strožije mere od preporuka SZO i one treba da obrazlože osnove primene tih mera. Na osnovu analize velikog broja pacijenata iz Kine, ustanovljeno je da 81% obolelih ima blagi oblik bolesti, 19% teži oblik a od toga 5% najteži oblik infekcije. Smrtnost u Kini od novog korona virusa je 2,3%. Pojava novog virusa u drugim zemljama uglavnom potiče od direktne veze sa Kinom, ali ima i onih slučajeva gde razlozi pojave ovog virusa nisu jasni. S tim u vezi, naveo je primere Irana, Italije, broda u Jokohami, kao i Južne Koreje u kojoj se virus pojavio unutar jedne dosta izolovane religiozne grupe. U Italiji je prema poslednjim podacima, od 26. februara tekuće godine, potvrđeno 400 obolelih od novog virusa. U ostalim evropskim zemljama, kao što su Nemačka i Francuska, u kojima se ovaj virus pojavio, ograničeno je širenje bolesti zahvaljujući javno zdravstvenim merama koje te zemlje sprovode. I pored toga što se novi virus prenosi u manjoj meri nego virus malih boginja, istakao je da treba biti oprezan, te u slučaju pojave ovog virusa u Srbiji, a ta mogućnost je velika, treba primeniti sve mere kako bi se ograničio prenos zaraze. Ako se izuzme Italija, iskustva drugih zemalja pokazuju da taj prenos može dosta da se ograniči. Ukazao je na značaj i ulogu koju SZO ima u ovim situacijama i istakao da ona državama pruža stručnu pomoć, daje preporuke i smernice na osnovu podataka koje dobija iz drugih zemalja i zapravo je jedina svetska organizacija koja dobija te epidemiološke podatke. Materijalnu pomoć koju SZO pruža članicama ocenio je skromnom i ograničenom, ali je istakao nabavku dodatnih hiljadu testova za Srbiju, kao i paket lične zaštite koji će dostaviti iz Dubaia. Od ostalih aktivnosti SZO na međunarodnom nivou, izdvojio je poziv zemljama i institucijama da doniraju novac i sredstva onim zemljama koje nemaju razvijenu javno zdravstvenu mrežu. Zatim, tu su i naučna istraživanja, međunarodna razmena znanja i informacija o novom virusu, kako bi se omogućilo da više institucija istovremeno radi na izradi vakcina. Pohvalio je saradnju Srbije sa SZO, kao i spremnost države u slučaju moguće pojave novog korona virusa.

U diskusiji povodom ove teme, učestvovali su: dr Darko Laketić, dr Milovan Krivokapić, dr Svetlana Nikolić Pavlović, prof. dr Darija Kisić Tepavčević, doc. dr Verica Jovanović i prof. dr Berislav Vekić.

Predsednik Odbora dr Darko Laketić rekao je da se građani, povodom ove teme, putem medija suočavaju sa mnogim dezinformacijama, kao što je ona o postojanju preminulih od korna virusa u Srbiji, te da traže objašnjenje u vezi sa tim. Jedan od motiva sazivanja ove sednice je upravo taj, da se građanima, ali i medijima objasni pravo činjenično stanje na terenu od strane onih koji se najuže bave ovom problematikom. Apostrofirao je da trenutno u Srbiji nema registrovanih lica na korona virus, ali da ta mogućnost postoji i da ukoliko se ona desi, to neće biti katastrofa niti razlog za paniku i defetizam. S obzirom na sumnju da u Italiji nulti pacijent nije imao simptome infekcije, a bio je nosilac virusa i da ova informacija u javnosti izaziva paniku i mnoge nedoumice, upitao je predstavnike Instituta Batut da li postoji mogućnost da se izračuna procenat populacije kojoj je takav pacijent u stanju da prenese virus.

Dr Milovan Krivokapić je pohvalio način i pristup nadležnih institucija povodom aktuelne epidemiološke situacije, a potom se negativno osvrnuo na pristup nadležnih tokom ranije pojave virusa gripa A(H1N1) tzv. svinjskog gripa'' u Srbiji, posebno na način izveštavanja nekadašnjeg ministra zdravlja prof. dr Tomice Milosavljevića o toj temi. Imajući u vidu da je trenutno vreme sezonskog gripa i da većina građana ima neke od simptoma gripa (curenje nosa, kijavica), zanima ga kada je opravdano da oni zatraže lekarsku pomoć.

Dr Svetlana Nikolić Pavlović zahvalila se prisutnim gostima na iscrpnim informacijama povodom ove teme. Kao kardiolog, izrazila je zanimanje na koji način se tretiraju hronični pacijenti sa kormobiditetom, koji imaju više udruženih oboljenja kao što je na pr. kardiomiopatija, dijabetes melitus ili neke imuno-insufincijencije, a takođe imaju i potvrđen korona virus, sa izraženom kliničkom slikom. Zanima je gde i ko te pacijente leči, da li su oni izolovani, da li ih leče samo infektolozi na sekundarnom nivou zdravstvene zaštite, ili je to ipak timski rad.

Prof. dr Darija Kisić Tepavčević, epidemiolog i pomoćnik direktora Instituta za javno zdravlje Srbije “Dr Milan Jovanović Batut“, dala je objašnjenje povodom prethodnih diskusija. Istakla je da kao i kod mnogih zaraznih bolesti, rezervoar infekcije može da bude sa tipičnom i atipičnom kliničkom slikom. Sa epidemiološkog aspekta tipična klinička slika nije toliko značajna zato što ima lako prepoznatljive simptome, dok druga grupa pacijenata sa atipičnom kliničkom slikom može da ima lakše ili teže simptome bolesti. Svi pacijenti sa težom kliničkom slikom se hospitalizuju, ali najviše problema u epidemiološkoj praksi prave pacijenti sa potpunim odsustvom ili simptomima blagih prehlada. Analogno sa ranijim situacijama, dodala je da se u Srbiji mogu očekivati takve situacije i podvukla značaj pridržavanja uputstava svih onih koji dolaze sa područja u kojima je potvrđena žarišna transmisija. Svi koji imaju simptome infekcije respiratornih puteva treba da se jave lekaru. Za sve one koji nemaju te simptome, ne postoji način da se prisustvo novog virusa otkrije, osim testiranja, za koje smatra da nije ni opravdana ni razumna mera. U situaciji kada je nulti pacijent bez simptoma, otkriva se klaster zaraze, odnosno oboljevanje oko tog nultog pacijenta. Istakla je da ove osobe, sa atipičnom kliničkom slikom, jesu potencijalni rezervoari i prenosioci bolesti, ali da one na jedan tihi način tu bolest preleže, steknu imunitet i na taj način podignu nivo kolektivnog imuniteta i štite ostale od infekcije. Iz tog razloga, tihu imunizaciju kroz asimptomatske bolesti treba posmatrati sa pozitivnog aspekta i ukoliko se ovaj virus održi u narednom periodu, najverovatnije je da će se kod mnogih građana upravo na taj način ispoljiti.

Imajući u vidu da mnogi građani u ovo doba godine imaju različitu respiratornu simptomatologiju jer je sezona gripa, kako ne bi došlo do prevelikog opterećenja zdravstvene službe, treba znati kada je opravdano da se jave lekaru. Naime, svi koji su bili u područjima žarišne transmisije i dobiju temperaturu iznad 38 stepeni, uz prisutvo respiratornih tegoba, treba da prate obaveštenja sa jasnim uputstvima, koja su dobili na ulazu u zemlju. Po potrebi, za te osobe će se organizovati transport do najbližeg infektivnog odeljenja. Za sve druge osobe koje su bile u tom području, sa blagim simptomima obične prehlade, praksa je ista kao i u drugim zemljama u kojima je novi virus registrovan, odnosno te osobe se šalju na kućno lečenje a ne u karantin.

Hronični pacijenti sa kormobiditetom spadaju u kategorije pacijenata koji imaju najveći rizik za komplikacije u slučaju bilo kakve infekcije i to su pacijenti sa najtežom kliničkom slikom infekcije korona virusom. Najracionalnije je da svi ovi pacijenti budu smešteni na jednom mestu i to su odeljenja infektivne klinike. Stanje ovih pacijenata zahteva respiratore i lečenje uz timski rad. Ukazala je i na kategoriju pacijenata sa kliničkom slikom koja zahteva hospitaizaciju, ali ne i respiratore, te dodala da će oni biti preusmeravani u definisane sekundarne zdravstvene ustanove, shodno okvirnim smernicama koje postoje za sve kategorije pacijenata. Međutim, s obzirom na to da se novi korona virus prenosi kapljično, ovo oboljenje nije karantinskog tipa i velika greška je napravljena sa zadržavanjem obolelih u kruzeru. Smatra da takva vrsta karantinskog smeštaja nema nikakvu racionalnu osnovu i dodala da se te praksa u međuvremenu dosta modifikovala.

Doc. dr Verica Jovanović, v.d. direktora Instituta za javno zdravlje Srbije ''Dr Milan Jovanović Batut'', potvrdila je značaj saradnje između svih sektora u ovakvim situacijama i spremnost države u slučaju pojave težih kliničkih slučajeva. Opšte bolnice imaju infektivna odeljenja i sobe za izolacije, te će raditi onako kako struka nalaže i nikakva posebna spremnost se s tim u vezi ne zahteva. Pomenula je radionicu, koja se trenutno održava u Beogradu u organizaciji SZO, na temu identifikacije javnozdravstvenih rizika i ukazala na značaj iste, budući da različiti sektori ovom prilikom sačinjavaju alate koji mogu koristiti u situacijama javnozdravstvene pretnje, kao što su zemljotresi, poplave i slične pretnje uključujući i zarazne bolesti.

Prof. dr Berislav Vekić je povodom tretmana najteže obolelih pacijenata od korona virusa, ukoliko se oni potvrde u našoj državi, rekao da će ti pacijenti biti tretirani na sekundarnom i tercijarnom nivou zdravstvene zaštite. Predviđeni su lekovi i posteljni kapaciteti po opštim bolnicama, u čijem sklopu su i infektivna odeljenja. Takođe su evidentirane ustanove koje raspolažu respiratorima za lečenje najteže obolelih. Istakao je da na nivou države povodom ove situacije postoji jasna podela rada i dodao da sanitarni inspektori dežuraju u pograničnom delu naše zemlje, te da su oni, pored pripadnika MUP-a, prvi na udaru odnosno u kontaktu sa potencijalno inficiranim osobama. Dodao je da je za sve naše službenike obezbeđena adekvatna zaštitna oprema i naveo da bi njihovo ispadanje iz radnog stroja u ovoj situaciji bilo pogubno. U te svrhe obezbeđen je kontigent zaštitne opreme za višekratnu i jednokratnu opremu, a u nabavci ove opreme pomažu kompanije ''Galenika'' i ''Deveti semptembar'' iz Gornjeg Milanovca, koja dnevno proizvede 16 hiljada maski.

Povodom nastale situacije odnosno pretnje zaraznom bolesti, predsednik Odbora dr Darko Laketić, apostrofirao je značaj koordinacije zdravstvenih institucija i svih nivoa vlasti. Zahvalio se gostima na iscrpnim informacijama i dodao da će Odbor i u narednom periodu pratiti epidemiološku situaciju u našoj zemlji.

Sednica je završena u 12,40 časova.

SEKRETAR PREDSEDNIK

Božana Vojinović Ass. dr sci. med. Darko Laketić